  Майя Бывальцева 22-тӥ гудырикошконэ спортъя арбитраж суд (CAS) Россиысь Паралимпи комитетлэсь исксэ палэнтӥз. Озьыен, кунмылэсь быдэс сборнойзэ Бразилие Шудонъёсы ӧз лэзе. Судлэн пуктэтэз шараямын CAS-лэн сайтаз. «Сочиын Паралимпиадаын пробаосты воштон сярысь туконъёс (доказательствоос) вань. Россиысь сизьым спортсменъёслэсь 21 пробаос выльысь эскеремын вал, ми выль эскерон ортчытӥмы», — вераз Рио-де-Жанейроынпресс-конференциын Калыккуспо паралимпи комитетлэн кивалтӥсез Филипп Крэйвен. Тодэ вайытом, Россилэсь сборнойзэ Шудонъёслэсь палэнтон сярысь пуктэтэз кутӥз Калыккуспо паралимпи комитет, солы инъет луиз Допинген нюръяськонъя дунневыл агентстволэн (WADA) эрико ӧриезлэн докладэз. Ужкагазъя, Россиысь спортсменъёслэн ӧжытсэ 35 пробаоссы, кытын допинг шараямын вал, 2011-тӥ арысен 2015-тӥ арозь ышизы. Со сяна, паралимпиецъёс Сочиын Шудонъёс дыръя асьсэ пробаосынызы пӧяськонэ пыриськизы, пе. Россилэн сборнояз шедьыны кулэ вал Удмуртиысь велосипедистъёс Сергей Пудов но Арслан Гильмутдинов, озьы ик ӝӧквыл теннисэн шудӥсь Надежда Пушпашева. Паралимпи шудонъёс Рио-де-Жанейроын ортчозы 7–18 куарусёнэ. Гудырикошкон пумын тодмо луиз, Россиысь Федераци Кенешлэн ёзчиосыз спортсменъёс понна дурбасьтыны малпало. Паралимиецъёслы юрттыны мылкыдзы сярысь веразы Москваысь, Тула улосвылысь, Ханты-Манси автоном округысь но Удмуртиысь тӧрлыкъёс. «Мон малпасько лэзёзы ик. Но Калыккуспо паралимпи комитет Олмипиадае спортсменъёсты лэзён азьын кадь ик ӵаш поттон лэсьтыны быгатоз», — арбитраж судлэн пуктэмезлэсь азьвыл на оскемзэ вераз вал иворъёсъя «Удмуртия» агентстволэн корреспондентэзлы Удмуртиысь спортъя министр Игорь Краснов. Тегъёс: Спорт ИгорьКраснов Удмуртия Россия Паралимпиада Бразилия  